Gudinnene valgte å legge saken foran Zevs, men han verget seg mot å favorisere en av gudinnene, og skjøv ansvaret over på Paris, en trojansk prins. Etter å ha badet i en kilde ved Idafjellet nær Troja, oppsøkte gudinnene Paris for å få hans avgjørelse. Alle tre gudinnene var ideelt vakre og Paris kunne ikke bestemme seg hvem han skulle velge. Gudinnene forsøkte da å ty til bestikkelser for å få avgjørelsen i sin favør. Hera prøvde å bestikke Paris med makt over hele Asia og Europa, og Athene tilbød visdom, berømmelse og ære i kamp, men Afrodite lovet Paris at hvis han valgte henne som den vakreste, ville hun la ham gifte seg med den vakreste kvinnen på jorden. Denne kvinnen var Helena, skjønt hun var allerede gift med kong Menelaos av Sparta. Paris valgte Afrodite og tildelte henne eplet. De to andre gudinnene ble rasende og, som et direkte resultat, stilte de seg på grekernes side i den trojanske krigen.